2. ปัจจัยความเสี่ยง

ปัจจุบันบริษัทมีการประกอบธุรกิจ อันได้แก่ การนำเข้า และจำหน่ายสินค้า
และการลงทุนในอุตสาหกรรมด้านพลังงานทดแทน และมีบริษัทร่วมประกอบธุรกิจเป็นผู้ผลิต
จัดจำหน่าย และจำหน่ายไบโอดีเซล บริษัทมีความเสี่ยงในการดำเนินธุรกิจแต่ละประเภท
เช่นเดียวกับความเสี่ยงทั่วไปที่อาจเกิดขึ้นกับธุรกิจทุกประเภท และความเสี่ยงที่สำคัญต่างๆ
ดังมีรายละเอียดดังนี้

2.1 ความเสี่ยงเกี่ยวกับการประกอบธุรกิจ

2.1.1 ความเสี่ยงจากการประกอบธุรกิจ นำเข้า และจำหน่ายสินค้า

-   ความเสี่ยงจากการพึ่งพิงลูกค้ารายใหญ่

บริษัทนำเข้า จำหน่ายสารเคมีและอุปกรณ์ที่ใช้ในโรงงานอุตสาหกรรมต่างๆที่สำคัญ ได้แก่
โรงแยกก๊าซ โรงกลั่นน้ำมัน และโรงงานปิโตรเคมี เป็นต้น
ซึ่งส่วนใหญ่เป็นผู้ผลิตในอุตสาหกรรมพื้นฐานของประเทศ
โดยบริษัทมีรายได้จากการขายสินค้าให้แก่ลูกค้ารายใหญ่ 3 รายแรก ในสัดส่วนร้อยละ 46.71
ร้อยละ 44.78 และร้อยละ 36.40 ของรายได้จากการขายและบริการรวม ในปี 2553-2555
ตามลำดับ

ลูกค้ารายใหญ่ของบริษัทดังกล่าวส่วนใหญ่มีลักษณะการประกอบธุรกิจแยกเป็นหลายกลุ่มธุรกิจ
โดยในแต่ละกลุ่มธุรกิจมีความต้องการสินค้าของบริษัทแตกต่างกันไปในหลายกลุ่มสินค้า
และมีการสั่งซื้อสินค้าจากบริษัท รวมทั้งการติดต่อ เจรจา ต่อรองกับบริษัท แยกกันในแต่ละกลุ่มธุรกิจ
ซึ่งเมื่อรวมรายได้จากการขายสินค้าให้แต่ละกลุ่มธุรกิจของลูกค้ารายใหญ่รายหนึ่งๆ
จะมีสัดส่วนที่สูงเมื่อเทียบกับรายได้จากการขายรวมของบริษัท ทั้งนี้
เมื่อพิจารณาสัดส่วนการขายสินค้าให้แก่ลูกค้ารายใหญ่ในแต่ละปีของช่วงระยะเวลา 3 ปีที่ผ่านมา
จะเห็นว่าในปี 2553 บริษัทมีรายได้จากการขายสินค้าให้แก่ลูกค้ารายใหญ่รายหนึ่ง
ที่มีสัดส่วนเกินกว่าร้อยละ 30 ของรายได้จากการขายและบริการรวม แต่สำหรับปี 2554 และ ปี
2555 บริษัทไม่มีรายได้จากการขายสินค้าให้แก่ลูกค้ารายใดรายหนึ่งเกินกว่าร้อยละ 30
ของรายได้จากการขายและบริการรวม

บริษัทอาจมีความเสี่ยงจากการพึ่งพิงลูกค้ารายใหญ่ในระดับหนึ่ง
แต่หากพิจารณาถึงความต้องการของลูกค้ารายใหญ่
สินค้าของบริษัทก็มีความจำเป็นที่ลูกค้าต้องใช้อย่างต่อเนื่อง
และสินค้าบางประเภทจำเป็นต้องใช้ในกระบวนการผลิตของลูกค้า
เนื่องจากสินค้าดังกล่าวบริษัทเป็นตัวแทนจำหน่ายของผู้ผลิตรายใหญ่ที่มีชื่อเสียงในต่างประเทศ
ซึ่งลูกค้าของบริษัทให้การยอมรับในการใช้ผลิตภัณฑ์จากผู้ผลิตดังกล่าวในกระบวนการผลิตของลูกค้า
ดังนั้นลูกค้าจึงมีความต้องการซื้อสินค้าของบริษัทอย่างต่อเนื่อง

บริษัทมีความสัมพันธ์ที่ดีกับลูกค้าดังกล่าวมาโดยตลอด
ซึ่งนอกเหนือจากการขายสินค้าและอุปกรณ์ประเภทต่างๆ แล้ว บริษัทยังให้คำปรึกษาที่เกี่ยวข้อง
รวมทั้งให้บริการหลังการขาย โดยทีมงานขายที่มีความรู้และประสบการณ์ในธุรกิจเป็นอย่างดี
บริษัทมีการประเมินความพึงพอใจของลูกค้าต่อการให้บริการของบริษัทอย่างสม่ำเสมอเพื่อนำมาปรับปรุง
อีกทั้งยังให้คำแนะนำและวางแผนร่วมกับลูกค้าเพื่อเพิ่มประสิทธิภาพของการให้บริการ
ตลอดจนมีการปฏิบัติตามเงื่อนไข กฎเกณฑ์ ข้อกำหนดของลูกค้าอย่างครบถ้วน
ทำให้บริษัทได้รับความไว้วางใจจากลูกค้าด้วยดีมาโดยตลอด นอกจากนี้
บริษัทมีนโยบายในการหาลูกค้าใหม่ๆ เพิ่มเติม เพื่อลดการพึ่งพิงลูกค้ารายใดรายหนึ่งมากเกินไป

-   ความเสี่ยงจากการเปลี่ยนแปลงราคาต้นทุนสินค้า

สินค้าเคมีภัณฑ์ที่บริษัทจำหน่ายส่วนใหญ่เป็นผลผลิตของอุตสาหกรรมปิโตรเคมี
ซึ่งมีราคาผันแปรตามราคาน้ำมันดิบในตลาดโลกและภาวะอุตสาหกรรมปิโตรเคมีที่มีการเปลี่ยนแปลงเป็นวัฏจักร
ทำให้บริษัทมีความเสี่ยงในเรื่องของต้นทุนสินค้า
ซึ่งอาจส่งผลกระทบต่อกำไรขั้นต้นของบริษัทอย่างหลีกเลี่ยงไม่ได้

ต้นทุนขายส่วนใหญ่ของบริษัทเป็นต้นทุนสินค้า
บริษัทมีการติดตามสภาวะการเคลื่อนไหวของราคาเคมีภัณฑ์ทั้งในประเทศและต่างประเทศ
ตลอดจนแนวโน้มของราคาน้ำมันดิบในตลาดโลกอย่างสม่ำเสมอ
เพื่อเตรียมพร้อมกับการเปลี่ยนแปลงราคาต้นทุนสินค้าของบริษัท
และเพื่อวางแผนการขายและวางแผนการบริหารสินค้าคงคลังได้อย่างมีประสิทธิภาพ

อย่างไรก็ตามความเสี่ยงของบริษัทจากการเปลี่ยนแปลงราคาสินค้าในตลาดโลกจากปัจจัยดังกล่าวอาจถูกจำกัดลงได้ในระดับหนึ่ง
เนื่องจากลูกค้าส่วนใหญ่ของบริษัทเป็นลูกค้าที่อยู่ในธุรกิจน้ำมัน และปิโตรเคมี
ซึ่งมีความเข้าใจในสภาวะ แนวโน้ม และวัฏจักรของราคาวัตถุดิบดังกล่าวอยู่แล้ว
ทำให้บริษัทมีความยืดหยุ่นในการกำหนดราคาขายสินค้าได้
หากมีการเปลี่ยนแปลงในปัจจัยอันมีผลต่อราคาสินค้าดังกล่าว
ประกอบกับสินค้าที่บริษัทสั่งซื้อหรือนำเข้ามาเพื่อจำหน่ายส่วนใหญ่จะมีคำสั่งซื้อจากลูกค้าแล้ว
หรือเป็นสินค้าที่มีการทำสัญญาซื้อขายกับลูกค้าเป็นรายปีและมีการกำหนดราคาซื้อขายที่แน่นอนอยู่แล้ว
สำหรับสินค้าที่เก็บสต็อกเพื่อรอคำสั่งซื้อจากลูกค้าจะมีปริมาณไม่มากนัก
โดยการเก็บสต็อกสินค้าในลักษณะนี้จะเป็นสินค้าบางประเภทหรือสินค้าที่จำหน่ายให้กับลูกค้ารายย่อยเป็นส่วนใหญ่

-   ความเสี่ยงจากการพึ่งพาผู้ผลิตสินค้า (Principle) รายใหญ่

การประกอบธุรกิจของบริษัทเป็นการนำเข้าและจัดจำหน่ายสินค้าประเภทสารเคมี
และอุปกรณ์สำหรับใช้ในโรงงานอุตสาหกรรมต่างๆ ซึ่งสินค้าหลักๆ ที่บริษัทจัดจำหน่าย
บริษัทได้เป็นตัวแทนจำหน่ายให้กับผู้ผลิตรายใหญ่ 3 ราย ได้แก่

1) UOP LLC. ซึ่งเป็นบริษัทขนาดใหญ่ในประเทศสหรัฐอเมริกา
เป็นผู้จัดหาเทคโนโลยีที่ทันสมัยสำหรับอุตสาหกรรมกลั่นน้ำมัน แยกก๊าซธรรมชาติ ปิโตรเคมี
และอุตสาหกรรมการผลิตที่สำคัญมานานกว่า 90 ปี โดยบริษัทได้เป็นตัวแทนจำหน่ายสินค้าให้กับ UOP
LLC. ตั้งแต่ปี 2538

2) PALL Corporation ซึ่งเป็นบริษัทในประเทศสหรัฐอเมริกา
เป็นผู้ผลิตรายใหญ่ของโลกและมีชื่อเสียงในผลิตภัณฑ์เกี่ยวกับระบบการกรอง (Filtration)
การแยก (Separation) และการทำให้บริสุทธิ์ (Purification)
โดยบริษัทได้เป็นตัวแทนจำหน่ายสินค้าของ PALL Corporation ตั้งแต่เดือนมิถุนายน ปี 2539
และ

3) บริษัท ทีโอซี ไกลคอล จำกัด ซึ่งเป็นบริษัทย่อยของบริษัท ปตท.เคมิคอล จำกัด (มหาชน)
โดยบริษัทได้เป็นตัวแทนจำหน่ายสาร Monoethylene Glycol (MEG) และ Diethylene
Glycol (DEG) ที่ใช้ในอุตสาหกรรมสี และตัวทำละลาย อุตสาหกรรมสิ่งทอ ผลิตเม็ดพลาสติค
ผลิตขวดน้ำ และผลิตเรซิ่น ให้กับบริษัท ทีโอซี ไกลคอล จำกัด ตั้งแต่ปี 2549

ในปี 2553-2555 บริษัทได้สั่งซื้อสินค้าจากผู้ผลิตรายใหญ่สามรายดังกล่าว รวมกันประมาณ ร้อยละ
59.98 ร้อยละ 69.53 และร้อยละ 64.72 ของยอดสั่งซื้อสินค้าทั้งหมด ตามลำดับ
ที่เหลือจะเป็นการสั่งซื้อจากผู้ผลิตที่มีขนาดรองลงมาและผู้ผลิตหรือผู้นำเข้ารายย่อยๆ หลายราย
ดังนั้นบริษัทจึงมีความเสี่ยงจากการพึ่งพาผู้ผลิตรายใหญ่ดังกล่าว
และโดยเฉพาะอย่างยิ่งผู้ผลิตดังกล่าวเป็นบริษัทขนาดใหญ่อันดับหนึ่งของโลก
ซึ่งบริษัทมีอำนาจต่อรองกับผู้ผลิตดังกล่าวค่อนข้างน้อย

บริษัทได้รับแต่งตั้งเป็นตัวแทนจำหน่ายสินค้าและอุปกรณ์กับผู้ผลิตสินค้ารายใหญ่ดังกล่าว
โดยสัญญาเป็นตัวแทนจำหน่ายส่วนใหญ่มีอายุประมาณ 1 - 3 ปี
และมีเงื่อนไขในการต่ออายุสัญญาไว้อย่างชัดเจน
แต่อย่างไรก็ตามบริษัทอาจมีความเสี่ยงจากการที่คู่สัญญาไม่ต่ออายุสัญญาหรือขอยกเลิกสัญญาเมื่อครบกำหนด
ซึ่งจะทำให้บริษัทสูญเสียรายได้จากการเป็นตัวแทนในการจำหน่ายสินค้านั้นๆ

อย่างไรก็ตาม บริษัทได้เป็นตัวแทนจำหน่ายสินค้าให้กับผู้ผลิตรายใหญ่ ได้แก่ UOP LLC และ PALL
Corporation อย่างต่อเนื่องมาเป็นระยะเวลากว่า 16 ปี และ 17 ปี ตามลำดับ
และเป็นตัวแทนจำหน่ายสินค้าให้กับบริษัท ทีโอซี ไกลคอล จำกัด เป็นระยะเวลาประมาณ 6 ปี
ตลอดระยะเวลาที่ผ่านมาบริษัทมีความสัมพันธ์อันดีและได้รับความไว้วางใจจากผู้ผลิตดังกล่าวอย่างต่อเนื่องมาโดยตลอด
บริษัทมีแนวโน้มการสั่งซื้อสินค้าจากผู้ผลิตเพิ่มขึ้นตามการเติบโตของยอดขายของบริษัท
ทำให้มีความเชื่อมั่นว่าบริษัทจะได้รับการต่ออายุสัญญาการเป็นตัวแทนจำหน่ายสินค้าให้กับผู้ผลิตดังกล่าวอย่างต่อเนื่องต่อไปในอนาคต
นอกจากนี้บริษัทไม่เคยมีประวัติไม่ได้รับการต่อสัญญากับผู้ผลิตรายใหญ่ดังกล่าวตลอดระยะเวลาที่ผ่านมา

2.1.2 ความเสี่ยงจากการผลิตก๊าซชีวภาพอัดความดันสูง (Compressed Bio- methane Gas:
CBG)

ปัจจุบันบริษัทเป็นผู้ดำเนินโครงการผลิตก๊าซชีวภาพอัดความดันสูง หรือ CBG
โครงการแรกที่อำเภอแม่แตง จังหวัดเชียงใหม่ ซึ่งเป็นการผลิต CBG
จากมูลสุกรที่ได้จากฟาร์มสุกรที่อยู่ในบริเวณเดียวกับที่ดินเช่าซึ่งเป็นที่ตั้งโรงงานผลิต CBG ของบริษัท
ซึ่งจะเริ่มเปิดดำเนินการเชิงพาณิชย์ในเดือนมกราคม 2556 โดยผลิตภัณฑ์ CBG
ที่ผลิตได้จากโรงงาน ทั้งหมดจำหน่ายให้แก่บริษัท ปตท. จำกัด (มหาชน) เพียงรายเดียว
เพื่อนำไปจำหน่ายในปั๊มน้ำมันของ ปตท.ที่อยู่ในบริเวณใกล้เคียงกับโรงงานของบริษัท อย่างไรก็ตาม
บริษัทอาจมีความเสี่ยงจากการประกอบธุรกิจดังกล่าว ดังนี้

-   ความเสี่ยงด้านวัตถุดิบ

เนื่องจากในกระบวนการผลิต CBG ของบริษัท ใช้มูลสุกรเป็นวัตถุดิบหลักในการผลิต
ซึ่งในการจัดหาวัตถุดิบดังกล่าว บริษัทมีข้อตกลงกับมงคล แอนด์ ซันส์ฟาร์มที่เป็นผู้ให้เช่าที่ดิน
ในการส่งมูลสุกรทั้งหมดจากฟาร์มของมงคล แอนด์ ซันส์ฟาร์ม เพื่อใช้เป็นวัตถุดิบในการผลิต CBG
ให้แก่บริษัท ทั้งนี้ มงคล แอนด์ ซันส์ฟาร์ม นอกจากจะมีฟาร์มสุกรซึ่งเป็นที่ตั้งของโครงการแล้ว
ยังมีฟาร์มสุกรอีก 1 แห่ง อยู่ไกลจากฟาร์มที่ตั้งของโครงการออกไปอีกประมาณ 60 กิโลเมตร
ซึ่งจะเป็นแหล่งสำรองของวัตถุดิบในกรณีที่เกิดเหตุการณ์ที่ทำให้ปริมาณมูลสุกรที่ได้จากฟาร์มที่ตั้งโครงการไม่เพียงพอกับการผลิต

อย่างไรก็ตามบริษัทอาจมีความเสี่ยงจากปัญหาการขาดแคลนวัตถุดิบ
หากเกิดกรณีโรคระบาดในฟาร์มสุกรหรือเหตุสุดวิสัยอื่นใด ที่ทำให้ไม่มีวัตถุดิบเพียงพอในการผลิต
CBG บริษัทจึงได้มีการศึกษาการนำวัตถุดิบทางเลือกอื่นสำหรับใช้ในโครงการ เช่น มูลไก่
และพืชพลังงานต่างๆ อาทิ ต้นข้าวโพด หญ้าเลี้ยงช้าง เป็นต้น
เพื่อรองรับปัญหาการขาดแคลนวัตถุดิบที่อาจเกิดขึ้นได้ในอนาคต
การใช้วัตถุดิบทดแทนดังกล่าวอาจส่งผลให้มีต้นทุนการผลิตสูงขึ้น
และส่งผลให้ผลตอบแทนการลงทุนของโครงการลดลงได้

-   ความเสี่ยงจากการไม่มีที่ดินเป็นของตนเอง

จากการดำเนินโครงการผลิต CBG ของบริษัท บริษัทไม่มีที่ดินเป็นของโครงการเอง
แต่ได้ทำสัญญาเช่าที่ดินระยะยาวเป็นเวลา 18 ปี (1 สิงหาคม 2554 – 31 กรกฎาคม 2572)
กับมงคล แอนด์ ซันส์ฟาร์ม เพื่อใช้เป็นที่ตั้งของโครงการ
ซึ่งรวมถึงอาคารโรงงานและเครื่องจักรที่ใช้ในการผลิต
บริษัทจึงอาจมีความเสี่ยงจากการที่คู่สัญญาบอกเลิกสัญญาก่อนกำหนดเวลา
ทำให้บริษัทได้รับความเสียหายและอัตราผลตอบแทนการลงทุนไม่เป็นไปตามที่คาดการณ์ไว้

ทั้งนี้ บริษัทอาจถูกบอกเลิกสัญญาก่อนกำหนดได้ในกรณี ได้แก่ การผิดนัดชำระหนี้ ผิดนัดชำระค่าเช่า
การไม่ดำเนินการแก้ไขเหตุแห่งการผิดสัญญา หรือการถูกศาลสั่งให้เป็นบุคคลล้มละลาย เป็นต้น
อย่างไรก็ดี เนื่องจากค่าเช่าตามสัญญาในแต่ละปี
ซึ่งรวมถึงค่าเช่าตามสัญญาที่จะปรับเพิ่มในแต่ละช่วงเวลามีมูลค่าไม่มาก
รวมทั้งการปฏิบัติตามเงื่อนไขต่างๆ ของสัญญา เช่น
การตกลงใช้ทรัพย์สินเพื่อประกอบธุรกิจในโครงการผลิต การบำรุงรักษา
การปรับปรุงทรัพย์สินที่เช่าให้อยู่ในสภาพดีตลอดระยะเวลาการเช่า
การใช้ทรัพย์สินที่เช่าอย่างถูกต้องตามกฎหมาย เป็นสิ่งที่บริษัทต้องปฏิบัติตามอย่างเคร่งครัดอยู่แล้ว
จึงคาดว่าโอกาสที่บริษัทจะไม่สามารถปฏิบัติได้ตามสัญญาและถูกบอกเลิกสัญญาก่อนกำหนดเวลาจะมีน้อยมาก

-   ความเสี่ยงจากอุบัติเหตุภายในโครงการ

ผลิตภัณฑ์ของโครงการเป็นวัสดุไวไฟ และมีความเสี่ยงสูงจากการเกิดอันตราย
ที่อาจส่งผลกระทบร้ายแรงกับโครงการและชุมชนใกล้เคียงได้ เช่น กรณีเกิดการรั่วไหลของก๊าซ
หรือกรณีเกิดอัคคีภัย เป็นต้น ซึ่ง
เกิดจากความบกพร่องในการออกแบบหรือติดตั้งระบบผลิตและเก็บก๊าซ คุณภาพก๊าซ
ความล้มเหลวของอุปกรณ์ความปลอดภัย
และการขาดความรู้ความเข้าใจของบุคลากรที่เกี่ยวข้องอย่างถูกต้อง

อย่างไรก็ตาม เนื่องจากโครงการ CBG เป็นโครงการที่ออกแบบระบบผลิตก๊าซชีวภาพ
ซึ่งรวมถึงการวางท่อ จุดเชื่อมต่อ และระบบความปลอดภัยต่างๆ
ถูกต้องตามหลักวิศวกรรมและมาตรฐานความปลอดภัยในการปฏิบัติงาน และเลือกใช้อุปกรณ์ Safety
ในระบบก๊าซชีวภาพ เพื่อป้องกันและลดการเกิดอุบัติเหตุ และรักษาประสิทธิภาพของระบบ
รวมถึงการจัดอบรมบุคลากรที่เกี่ยวข้องกับกระบวนการผลิตเพื่อสร้างความรู้ความเข้าใจที่ถูกต้องตามหลักวิศวกรรมและมาตรฐานความปลอดภัยในการปฏิบัติงาน
เพื่อป้องกันความเสี่ยงที่อาจจะเกิดขึ้นกับโครงการและมีผลกระทบลุกลามไปยังชุมชนใกล้เคียงซึ่งตั้งอยู่ติดกับที่ดินของโครงการ

นอกจากนี้ เพื่อเป็นการป้องกันความเสียหายที่อาจเกิดขึ้นจากความเสี่ยงดังกล่าว
บริษัทมีแผนที่จะทำประกันภัยความเสี่ยงประเภท All Risk
โดยกำหนดเงื่อนไขความคุ้มครองที่ครอบคลุมความเสียหายในทรัพย์สิน
ความเสียหายต่อบุคลากรของบริษัท และความเสียหายต่อบุคคลที่ 3
ซึ่งปัจจุบันอยู่ระหว่างการเจรจาเงื่อนไขเบื้องต้นกับบริษัทประกันภัยชั้นนำ

2.1.3 ความเสี่ยงจากผลประกอบการของบริษัทร่วม

บริษัทมีเงินลงทุนในบริษัท บางจากไบโอฟูเอล จำกัด (“บางจากไบโอฟูเอล”)
สัดส่วนการถือหุ้นร้อยละ 30 ซึ่งเป็นบริษัทร่วมของบริษัท
โดยบางจากไบโอฟูเอลได้ดำเนินการผลิตเชิงพาณิชย์ตั้งแต่เดือนธันวาคม 2552 เป็นต้นมา ซึ่งในปี
2553-2555 บางจากไบโอฟูเอลมีกำไรสุทธิ 252.29 ล้านบาท 74.22 ล้านบาท และ 101.03
ล้านบาท ตามลำดับ
และบริษัทรับรู้ส่วนแบ่งผลกำไรจากเงินลงทุนในบางจากไบโอฟูเอลในงวดดังกล่าวจำนวน 75.72
ล้านบาท 22.21 ล้านบาท และ 30.31 ล้านบาท ตามลำดับ

อย่างไรก็ตาม บริษัทอาจมีความเสี่ยงจากผลประกอบการของบางจากไบโอฟูเอล
โดยผลประกอบการของบางจาก ไบโอฟูเอล
จะมีผลกระทบโดยตรงต่อกำไรสุทธิและงบการเงินของบริษัท
รายได้จากส่วนแบ่งกำไรหรือขาดทุนจากเงินลงทุนดังกล่าว จะไม่มีการหักต้นทุนใดๆ
ในงบกำไรขาดทุนของบริษัท และเป็นรายได้ที่บริษัทไม่ต้องนำมาคำนวณภาษีเงินได้นิติบุคคล

ดังนั้นหากบางจากไบโอฟูเอลมีผลประกอบการที่ดี จะทำให้บริษัทรับรู้กำไรจากเงินลงทุน
และส่งผลให้กำไรสุทธิของบริษัทเพิ่มสูงขึ้น
ในทางตรงกันข้ามหากผลประกอบการของบางจากไบโอฟูเอลไม่ดี
หรือมีผลขาดทุนก็จะส่งผลต่อกำไรสุทธิของบริษัทให้ลดลงได้

ทั้งนี้ ความเสี่ยงจากการประกอบธุรกิจของบางจากไบโอฟูเอล สรุปได้ดังนี้

-   ความเสี่ยงจากความผันผวนของปริมาณและราคาวัตถุดิบ

เนื่องจากการผลิตไบโอดีเซลยังคงต้องพึ่งพาน้ำมันปาล์มดิบเป็นหลัก
ซึ่งน้ำมันปาล์มดิบเป็นสินค้าโภคภัณฑ์ที่มีการเปลี่ยนแปลงของราคาตามปริมาณอุปสงค์และอุปทานในตลาด
ในภาวะความไม่สมดุลของอุปสงค์และอุปทาน จะมีผลต่อเสถียรภาพของราคาน้ำมันปาล์มดิบ
ทำให้ราคามีความผันผวนและอาจมีผลกระทบต่อต้นทุนการผลิตไบโอดีเซลได้
ซึ่งหากต้นทุนการผลิตไบโอดีเซลอยู่ในระดับสูงจะเป็นอุปสรรคต่อการพัฒนาและการส่งเสริมการใช้พลังงานทดแทน
ทั้งนี้ ตามนโยบายของภาครัฐได้มีการปรับเลื่อนการบังคับใช้น้ำมันไบโอดีเซล B5
(น้ำมันดีเซลหมุนเร็วปกติผสมไบโอดีเซล (B100) ระดับร้อยละ 5 แทนน้ำมันดีเซลทั้งหมด)
ออกไปจากวันที่ 1 มกราคม 2554 เป็นวันที่ 1 มกราคม 2555 แทนน้ำมันไบโอดีเซล B3-B4
(น้ำมันดีเซลหมุนเร็วปกติผสมไบโอดีเซล (B100) ระดับร้อยละ 3-4 แทนน้ำมันดีเซลทั้งหมด)
การบังคับใช้ไบโอดีเซลผสมในน้ำมันดีเซลในสัดส่วนที่เพิ่มสูงขึ้นดังกล่าว
จะทำให้เกิดความต้องการไบโอดีเซล B100 วันละประมาณ 2.5-3 ล้านลิตร
คิดเป็นปริมาณน้ำมันปาล์มดิบประมาณปีละ 1 ล้านตัน
เพิ่มขึ้นจากความต้องการน้ำมันปาล์มดิบเดิมประมาณวันละ 300,000-400,000 ตัน

บางจากไบโอฟูเอลได้ตระหนักถึงความเสี่ยงจากปัญหาความผันผวนของวัตถุดิบปาล์มน้ำมันดิบ
ซึ่งเป็นต้นทุนหลักในการผลิตไบโอดีเซล
โดยได้ดำเนินการเพื่อลดความเสี่ยงที่อาจเกิดขึ้นจากความผันผวนของปริมาณวัตถุดิบ
ด้วยการคัดเลือกผู้ผลิตที่มีคุณภาพและความน่าเชื่อถือเป็นคู่ค้ากว่า 30 โรงงาน
เพื่อกระจายความเสี่ยงในการจัดหาวัตถุดิบ อีกทั้งได้มีการทำสัญญาซื้อขายน้ำมันปาล์มดิบในระยะยาว
(3 ปี) กับ Supplier รายใหญ่บางราย โดยมีปริมาณตามที่ตกลงกันในแต่ละสัญญา
สำหรับราคาซื้อขายจะอ้างอิงจากราคาตลาดของน้ำมันปาล์มดิบเป็นเกณฑ์ นอกจากนี้บริษัท
บางจากปิโตรเลียม จำกัด (มหาชน) ได้เริ่มโครงการพลิกสวนส้มร้างให้เป็นสวนปาล์มน้ำมัน
ซึ่งในเบื้องต้นได้เช่าที่ดินในจังหวัดนครนายกจำนวน 1,200 ไร่
เพื่อทดลองและศึกษาการปลูกต้นปาล์มน้ำมัน

อย่างไรก็ตาม
ถึงแม้ว่าในปัจจุบันโรงกลั่นไบโอดีเซลของบางจากไบโอฟูเอลอาศัยวัตถุดิบจากปาล์มน้ำมันทั้งหมด
แต่ในอนาคตสามารถที่จะดัดแปลงโรงกลั่นอีกเพียงเล็กน้อย เพื่อรองรับพืชพลังงานชนิดอื่นเพิ่มเติม
โดยเฉพาะสบู่ดำที่มีคุณสมบัติไม่แข็งตัวเหมาะสำหรับผลิตไบโอดีเซลเพื่อส่งออกไปยังประเทศที่มีอากาศหนาว
หากผลการศึกษาวิจัยปรากฏชัดเจนว่าคุ้มค่าและแข่งขันได้ทางธุรกิจ

-   ความเสี่ยงจากการพึ่งพิงลูกค้ารายใหญ่

ปัจจุบันผลิตภัณฑ์ไบโอดีเซลของบางจากไบโอฟูเอลส่วนใหญ่จำหน่ายให้แก่บริษัท บางจากปิโตรเลียม
จำกัด (มหาชน) (“BCP”) ซึ่งเป็นบริษัทแม่ของบางจากไบโอฟูเอล (BCP
ถือหุ้นบางจากไบโอฟูเอลร้อยละ 70) ซึ่งสัญญาซื้อขายผลิตภัณฑ์ไบโอดีเซล B100
ระหว่างบางจากไบโอฟูเอล และ BCP กำหนดให้ BCP จะต้องรับซื้อผลิตภัณฑ์ไบโอดีเซล B100
จากบางจากไบโอฟูเอล ไม่น้อยกว่าร้อยละ 60 ของผลิตภัณฑ์ทั้งหมดที่บางจากไบโอฟูเอลผลิตได้
เป็นระยะเวลา 8 ปี (จนถึงปี 2560) โดยมีราคาซื้อขายและเงื่อนไขการค้าปกติทั่วไป
สำหรับผลิตภัณฑ์ไบโอดีเซลส่วนที่เหลือจำหน่ายให้แก่ผู้ค้าน้ำมันรายอื่นๆ

บางจากไบโอฟูเอลอาจมีความเสี่ยงจากการพึ่งพิงลูกค้ารายใหญ่ (BCP) อย่างไรก็ตาม
โอกาสที่จะสูญเสียลูกค้ารายใหญ่ดังกล่าวมีน้อยมาก เนื่องจาก BCP
เป็นบริษัทแม่และเป็นผู้ก่อตั้งบางจากไบโอฟูเอล ตามโครงการพัฒนาพลังงานทดแทน
โดยให้บางจากไบโอฟูเอลเป็นผู้ผลิตไบโอดีเซล B100 เป็นวัตถุดิบป้อนให้แก่ BCP
ในการผลิตน้ำมันไบโอดีเซล นอกจากนี้
บางจากไบโอฟูเอลยังมีความสามารถขายผลิตภัณฑ์ไบโอดีเซลให้กับลูกค้ารายอื่น
ซึ่งประกอบด้วยผู้ค้าน้ำมันรายใหญ่อื่นๆ อีกหลายราย

-   ความเสี่ยงจากการเปลี่ยนแปลงนโยบายของภาครัฐ

ในปัจจุบันภาครัฐได้ส่งเสริมการผลิตและใช้ไบโอดีเซลทดแทนการใช้น้ำมันดีเซล
เพื่อลดการนำเข้าน้ำมันจากต่างประเทศ เพิ่มความมั่นคงด้านพลังงาน
และเป็นการส่งเสริมการใช้พลังงานทดแทนจากพืชอันเป็นผลผลิตภายในประเทศ
โดยได้ให้ความช่วยเหลือและสนับสนุนผู้ประกอบการผลิตไบโอดีเซลหลายรูปแบบ อาทิ
การส่งเสริมด้านวัตถุดิบหรือการขยายพื้นที่เพาะปลูกปาล์มน้ำมันที่จะนำมาใช้ผลิตไบโอดีเซล
สนับสนุนผู้ประกอบการผลิตไบโอดีเซลตามสิทธิประโยชน์ของสำนักงานคณะกรรมการส่งเสริมการลงทุน
(BOI) การบังคับใช้น้ำมันดีเซลหมุนเร็วที่ต้องผสมไบโอดีเซล (B100)
การกำหนดราคาอ้างอิงการจำหน่ายไบโอดีเซล
การสร้างตลาดสำหรับไบโอดีเซลโดยใช้มาตรการทางภาษีเพื่อให้ราคาขายปลีกน้ำมันไบโอดีเซลต่ำกว่าน้ำมันดีเซล
การกำหนดลักษณะและคุณภาพของไบโอดีเซลเพื่อสร้างความเชื่อมั่นให้แก่ผู้บริโภค
รวมทั้งการกำหนดอัตราเงินชดเชยที่ได้รับจากกองทุนน้ำมัน
เนื่องจากราคาไบโอดีเซลที่ผลิตได้จะสูงกว่าราคาหน้าโรงกลั่นของน้ำมันดีเซลปกติ

อย่างไรก็ตาม
หากในอนาคตภาครัฐมีการเปลี่ยนแปลงนโยบายการสนับสนุนการผลิตและใช้ไบโอดีเซลทดแทนการใช้น้ำมันดีเซล
อาจทำให้ผู้ประกอบการผลิตไบโอดีเซลได้รับผลกระทบ
การลงทุนอาจไม่ได้รับผลตอบแทนตามที่ได้คาดการณ์ไว้
หรือทำให้ได้รับผลตอบแทนลดลงและไม่คุ้มค่ากับการลงทุน
แต่ทั้งนี้โอกาสที่ภาครัฐจะยกเลิกนโยบายสนับสนุนการผลิตไบโอดีเซลซึ่งเป็นอุตสาหกรรมพลังงานทดแทนมีน้อยมาก
เนื่องจากการพัฒนาพลังงานทดแทนถือเป็นยุทธศาสตร์หลักของการพัฒนาพลังงานของประเทศไทย
ในการเพิ่มความมั่นคงด้านพลังงานของประเทศ
ด้วยการกระจายความเสี่ยงไม่ให้ต้นทุนพลังงานของประเทศผูกกับราคาน้ำมันปิโตรเลียมเพียงอย่างเดียว
ซึ่งจะเป็นประโยชน์ และสร้างความเติบโต มั่นคงทางเศรษฐกิจของประเทศอย่างยั่งยืน

-   ความเสี่ยงจากการลดลงของความต้องการใช้น้ำมันดีเซล

เนื่องจากผลิตภัณฑ์ไบโอดีเซลของบางจากไบโอฟูเอล
ใช้เป็นส่วนประกอบเพื่อนำไปผสมในน้ำมันดีเซลในสัดส่วนต่างๆ
ความต้องการไบโอดีเซลจึงขึ้นกับแนวโน้มความต้องการใช้น้ำมันดีเซลในตลาด
ซึ่งขึ้นอยู่กับภาวะการเติบโตทางเศรษฐกิจของประเทศ ความต้องการใช้รถยนต์
แนวโน้มของราคาน้ำมันดีเซลหรือเชื้อเพลิงอื่นๆ
ตลอดจนการเติบโตและการทดแทนกันของการใช้พลังงานในรูปแบบต่างๆ
หากความต้องการใช้น้ำมันดีเซลเปลี่ยนแปลงไปจากที่คาดการณ์ไว้
อาจส่งผลกระทบต่อการจำหน่ายไบโอดีเซลและรายได้ของบางจากไบโอฟูเอล

บางจากไบโอฟูเอลมีการติดตามสถานการณ์ทางเศรษฐกิจต่างๆ
ภาวะตลาดและแนวโน้มที่เกี่ยวข้องกับอุตสาหกรรมน้ำมันและพลังงานอื่นๆ
ตลอดจนความต้องการพลังงานของประเทศทั้งในระยะสั้นและระยะยาว
เพื่อจะได้ปรับตัวให้ทันต่อสถานการณ์ที่เปลี่ยนแปลง
อันอาจส่งผลกระทบต่อผลการดำเนินงานในอนาคตได้

2.2 ความเสี่ยงด้านการเงิน

2.2.1 ความเสี่ยงจากอัตราแลกเปลี่ยน

บริษัทสั่งซื้อสารเคมีและอุปกรณ์ โดยการนำเข้าจากผู้ผลิตในต่างประเทศเป็นส่วนใหญ่
ซึ่งส่วนใหญ่มีการกำหนดราคาเป็นเงินสกุลดอลลาร์สหรัฐ โดยในปี 2553 - 2555
บริษัทมีมูลค่าการนำเข้าสินค้าจากต่างประเทศเท่ากับ 570.35 ล้านบาท 509.70 ล้านบาท และ
389.54 ล้านบาท ตามลำดับ หรือคิดเป็น ร้อยละ 84.69 ร้อยละ 71.33 และร้อยละ 54.70
ของมูลค่าการสั่งซื้อสินค้ารวม ตามลำดับ
ในขณะที่บริษัทมีสัดส่วนการขายสินค้าในประเทศและมีรายได้ส่วนใหญ่เป็นสกุลเงินบาท
ดังนั้นบริษัทจึงมีความเสี่ยงจากความผันผวนของอัตราแลกเปลี่ยน
หากค่าเงินสกุลดอลลาร์สหรัฐแข็งค่าขึ้น จะทำให้บริษัทมีต้นทุนในการสั่งซื้อสินค้าเพิ่มขึ้น

อย่างไรก็ตาม บริษัทมีนโยบายในการลดความเสี่ยงจากอัตราแลกเปลี่ยน
โดยการทำสัญญาซื้อขายเงินตราต่างประเทศล่วงหน้า (Currency Forward Contract)
กับสถาบันการเงินเพื่อป้องกันความเสี่ยงจากความผันผวนของอัตราแลกเปลี่ยนที่อาจส่งผลกระทบต่อผลการดำเนินงานของบริษัท
โดยมีอายุสัญญาประมาณ 1-6 เดือน ครอบคลุมระยะเวลาการสั่งซื้อในแต่ละครั้ง
ทั้งนี้บริษัททำสัญญาซื้อขายเงินตราต่างประเทศล่วงหน้าเพื่อลดความเสี่ยงจากอัตราแลกเปลี่ยนเท่านั้น
โดยบริษัทไม่มีนโยบายเก็งกำไรจากอัตราแลกเปลี่ยน
และสำหรับการนำเข้าสินค้าบางส่วนที่ไม่มีการทำสัญญาซื้อขายเงินตราต่างประเทศล่วงหน้า
บริษัทมีการติดตามการเคลื่อนไหวของอัตราแลกเปลี่ยนอย่างใกล้ชิด
ประกอบกับระยะเวลาระหว่างการสั่งซื้อสินค้าดังกล่าวกับช่วงเวลาชำระค่าสินค้าห่างกันไม่มาก
ซึ่งบริษัทคาดว่าจะไม่ได้รับผลกระทบจากการเปลี่ยนแปลงอัตราแลกเปลี่ยน
นอกจากนี้การขายสินค้าให้กับลูกค้ารายใหญ่บางรายที่มีมูลค่าสูง
ลูกค้าและบริษัทสามารถตกลงร่วมกันในการขายสินค้าเป็นสกุลเงินตราต่างประเทศได้
ซึ่งส่วนใหญ่กำหนดเป็นเงินดอลล่าร์สหรัฐ
ทำให้บริษัทลดความเสี่ยงจากความผันผวนของอัตราแลกเปลี่ยนลงได้บางส่วน

ทั้งนี้ ที่ผ่านมาบริษัทได้รับผลกระทบจากอัตราแลกเปลี่ยนค่อนข้างน้อย โดยในปี 2553
มีกำไรจากอัตราแลกเปลี่ยนเท่ากับ 3.07 ล้านบาท ในปี 2554
มีผลขาดทุนจากอัตราแลกเปลี่ยนเท่ากับ 1.19 ล้านบาท และในปี 2555
มีผลขาดทุนจากอัตราแลกเปลี่ยนเท่ากับ 0.20 ล้านบาท หรือคิดเป็นอัตรากำไร (ขาดทุน)
เมื่อเทียบกับรายได้จากการขายและบริการรวม เท่ากับร้อยละ 0.40 ร้อยละ (0.09) และร้อยละ
(0.02) ในปี 2553-2555 ตามลำดับ

2.2.2 ความเสี่ยงจากการมีเงินกู้ยืมเพิ่มขึ้นจำนวนมาก

บริษัทกู้ยืมเงินเพิ่มขึ้นจำนวนมากเพื่อมาใช้ลงทุนในโครงการโรงงานผลิตผลิตภัณฑ์ปิโตรเลียม
จังหวัดสุโขทัย (โครงการ PPP) จำนวนประมาณ 414 ล้านบาท
ซึ่งจะทำให้บริษัทมีหนี้สินรวมเพิ่มขึ้นจำนวนมาก โดย ณ วันที่ 31 ธันวาคม 2555
บริษัทและบริษัทย่อยมียอดเงินกู้ยืมคงค้างกับสถาบันการเงิน (เงินกู้ยืมระยะยาว เงินเบิกเกินบัญชี
และเงินกู้ยืมระยะสั้น) จำนวนรวมทั้งสิ้น 226.91ล้านบาท และมีหนี้สินรวมจำนวน 379.55
ล้านบาท
ในขณะเดียวกันบริษัทก็มีฐานเงินทุนเพิ่มขึ้นจากการเสนอขายหุ้นสามัญเพิ่มทุนให้แก่ผู้ถือหุ้นเดิม (RO)
จำนวน 39.7 ล้านหุ้น มูลค่าที่ตราไว้หุ้นละ 0.50 บาท ในราคาเสนอขายหุ้นละ 3 บาท
รวมมูลค่าประมาณ 119 ล้านบาท ซึ่งทำให้ส่วนของผู้ถือหุ้น ณ วันที่ 31 ธันวาคม 2555 เพิ่มขึ้นเป็น
639.41 ล้านบาท ดังนั้น อัตราส่วนหนี้สินต่อทุน (D/E Ratio) เท่ากับ 0.59 เท่า

นอกจากนี้ ภายในเดือนมกราคม 2556
บริษัทจะมีฐานเงินทุนเพิ่มขึ้นจากการเสนอขายหุ้นสามัญเพิ่มทุนให้แก่ประชาชนทั่วไป จำนวน 24.3
ล้านหุ้น มูลค่าที่ตราไว้หุ้นละ 0.50 บาท ในราคาเสนอขายหุ้นละ 7.90 บาท
ซึ่งจะทำให้ส่วนของผู้ถือหุ้นเพิ่มขึ้นเป็นประมาณ 191.97 ล้านบาท (ส่วนของผู้ถือหุ้น ณ วันที่ 31
ธันวาคม 2555 : 639.41 ล้านบาท + 191.97 ล้านบาท)

บริษัทคาดว่าการกู้ยืมเงินเพิ่มขึ้นดังกล่าว
จะไม่ทำให้บริษัทมีอัตราส่วนหนี้สินต่อทุนเพิ่มขึ้นจนเกินกว่าอัตราที่ธนาคารกำหนดในเงื่อนไขของสัญญากู้ยืมเงินต่างๆ
ของบริษัท ที่กำหนดให้บริษัทต้องดำรงอัตราส่วนหนี้สินต่อทุนไม่เกินกว่า 2.0 เท่า ทั้งนี้
เนื่องจากบริษัทมีอัตราส่วนหนี้สินต่อทุนค่อนข้างต่ำอยู่แล้ว โดย ณ วันที่ 31 ธันวาคม 2555
มีอัตราส่วนหนี้สินต่อทุนเท่ากับ 0.59 เท่า ประกอบกับในการดำเนินโครงการในครั้งนี้
บริษัทจะระดมเงินจากส่วนของทุนเพิ่มขึ้นอีกจำนวนมาก
ทั้งจากการเสนอขายหุ้นสามัญเพิ่มทุนให้แก่ผู้ถือหุ้นเดิมและประชาชนทั่วไป
โดยบริษัทคาดว่าภายหลังการเพิ่มทุนและการกู้ยืมเงินในครั้งนี้แล้ว บริษัทจะยังมีอัตราส่วน D/E
Ratio ที่ต่ำกว่า 1 เท่า

นอกจากนี้ การชำระคืนเงินกู้ยืมทั้งเงินต้นและดอกเบี้ยในอนาคต
จะไม่ทำให้บริษัทมีอัตราส่วนความสามารถในการชำระหนี้ (Debt Service Coverage Ratio:
DSCR) ต่ำกว่าอัตราที่กำหนดในเงื่อนไขของสัญญากู้ยืมเงิน ที่ต้องดำรงอัตราส่วน DSCR ไม่ต่ำกว่า
1.2 เท่า และ 2.0 เท่า สำหรับการกู้ยืมเงินจากธนาคารพาณิชย์ 2 แห่ง ทั้งนี้ ณ วันที่ 31
ธันวาคม 2555 บริษัทมีอัตราส่วน DSCR เท่ากับ 11.68 เท่า
ซึ่งในอนาคตที่บริษัทจะมีภาระชำระคืนเงินกู้ยืมที่เพิ่มขึ้นจากการกู้ยืมเงินดังกล่าว
แต่ก็คาดว่าจากความสามารถในการทำกำไรจากการดำเนินงานที่ดีอย่างต่อเนื่อง
จะทำให้บริษัทสามารถรักษาอัตราส่วนทางการเงินดังกล่าวไม่ให้น้อยกว่าที่ธนาคารกำหนดได้

อย่างไรก็ตาม บริษัทมีความเสี่ยงจากอัตราดอกเบี้ยตลาดที่อาจปรับเพิ่มขึ้นในอนาคต
เนื่องจากการกู้ยืมเงินในครั้งนี้มีการกำหนดอัตราดอกเบี้ยแบบลอยตัว อ้างอิงกับอัตรา MLR
ของธนาคารที่ให้กู้ยืมเงิน (อัตราดอกเบี้ยที่ตกลงกันต่ำกว่าอัตรา MLR ของธนาคารที่ให้กู้ยืมเงิน)
ดังนั้น หากในอนาคตธนาคารมีการปรับเพิ่มขึ้นของอัตราดอกเบี้ยดังกล่าว
จะส่งผลกระทบต่อต้นทุนทางการเงิน และผลการดำเนินงานโดยรวมของบริษัทในอนาคต

นอกจากนี้
บริษัทอาจมีสภาพคล่องทางการเงินที่ลดลงจากภาระที่ต้องชำระคืนเงินกู้ยืมจำนวนมากที่ได้กู้ยืมมาใช้สำหรับโครงการ
PPP โดยประมาณการชำระคืนเงินกู้ยืมในส่วนนี้ (เงินต้น) ประมาณปีละ 104 ล้านบาท
เป็นระยะเวลา 4 ปี แต่ทั้งนี้เนื่องจากเงินกู้ยืมเงินสำหรับโครงการนี้มีระยะเวลาปลอดเงินต้น
(Grace Period) 1 ปี
ซึ่งจะทำให้การชำระคืนเงินต้นเกิดขึ้นหลังจากที่บริษัทมีรายได้เชิงพาณิชย์จากโครงการนี้แล้ว
ประกอบกับบริษัทยังมีรายได้จากการประกอบธุรกิจด้านการนำเข้า จำหน่ายสินค้า การจำหน่ายก๊าซ
CBG และรายได้เงินปันผลจากบริษัทร่วมอย่างต่อเนื่อง
ซึ่งจะทำให้การชำระคืนเงินกู้ยืมดังกล่าวไม่มีผลกระทบต่อการดำเนินธุรกิจปกติของบริษัท

2.3 ความเสี่ยงจากการลงทุนในโครงการใหม่ (โครงการโรงงานผลิตผลิตภัณฑ์ปิโตรเลียม :
PPP)

บริษัทอยู่ในระหว่างดำเนินโครงการโรงงานผลิตผลิตภัณฑ์ปิโตรเลียม ซึ่งเป็นโครงการลงทุนใหม่
มูลค่าเงินลงทุนรวมทั้งสิ้นประมาณ 620 ล้านบาท โดยปัจจุบันอยู่ระหว่างการก่อสร้างโรงงาน
ซึ่งคาดว่าจะแล้วเสร็จและสามารถดำเนินการผลิตเชิงพาณิชย์ได้ภายในไตรมาสที่ 2 ของปี 2556
เป็นต้นไป โดยบริษัทมีความเสี่ยงจากการลงทุนและดำเนินงานในโครงการดังกล่าว ได้แก่

-   ความเสี่ยงจากการไม่สามารถเปิดดำเนินการผลิตหรือดำเนินการล่าช้ากว่าที่กำหนดไว้

-   ความเสี่ยงด้านความสำเร็จในการดำเนินโครงการ

-   ความเสี่ยงจากการพึ่งพิงวัตถุดิบจากผู้ผลิตรายเดียว

-   ความเสี่ยงจากการพึ่งพิงลูกค้ารายใหญ่และน้อยราย

-   ความเสี่ยงจากการเปลี่ยนแปลงนโยบายของภาครัฐ

-   ความเสี่ยงจากการไม่มีกรรมสิทธิ์บนที่ดินซึ่งเป็นที่ตั้งของโครงการ

-   ความเสี่ยงจากการเกิดอุบัติเหตุภายในโครงการ

1)  ความเสี่ยงจากการไม่สามารถเปิดดำเนินการผลิตหรือดำเนินการล่าช้ากว่าที่กำหนดไว้

การดำเนินโครงการโรงงานผลิตผลิตภัณฑ์ปิโตรเลียม มีกระบวนการก่อนเริ่มดำเนินการที่ยุ่งยาก
ทั้งก่อนการเริ่มก่อสร้างโรงงานที่ต้องเกี่ยวข้องกับมวลชนและการขออนุมัติจากหน่วยงานราชการที่เกี่ยวข้อง
รวมทั้งขั้นตอนในการก่อสร้างต้องใช้ผู้รับเหมาก่อสร้างที่มีศักยภาพและประสบการณ์ในการก่อสร้าง
การจัดหาแรงงาน และติดตั้งเครื่องจักรและอุปกรณ์ทั้งหมดภายในโครงการ
และภายหลังก่อสร้างโรงงานเสร็จบริษัทจำเป็นต้องได้รับใบอนุญาตประกอบกิจการโรงงาน (รง.4)
ก่อนเริ่มดำเนินการผลิตในเชิงพาณิชย์ได้ ซึ่งในขั้นตอนดังกล่าวมีผู้ที่เกี่ยวข้องหลายฝ่าย
และอาจทำให้โครงการเกิดความล่าช้าไม่สามารถเริ่มดำเนินการผลิตได้ตามเวลาที่ได้กำหนดไว้
ซึ่งอาจมีผลกระทบต่อการดำเนินงานของบริษัทและอัตราผลตอบแทนที่คาดหวังไว้ได้

ทั้งนี้ เนื่องจากโครงการโรงงานผลิตผลิตภัณฑ์ปิโตรเลียม
เป็นโครงการที่เข้าข่ายอาจก่อให้เกิดผลกระทบต่อชุมชนทั้งทางด้านคุณภาพสิ่งแวดล้อม
ทรัพยากรธรรมชาติ และสุขภาพ ดังนั้น ก่อนเริ่มดำเนินการก่อสร้างโครงการ
บริษัทจำเป็นต้องได้รับอนุมัติรายงานผลกระทบสิ่งแวดล้อม (EIA) จากหน่วยงานราชการที่เกี่ยวข้อง
ตามประกาศกระทรวงทรัพยากรธรรมชาติและสิ่งแวดล้อม
ซึ่งในขั้นตอนดังกล่าวบริษัทได้จัดให้มีการประชุมเพื่อรับฟังความคิดเห็นของประชาชนหรือการทำประชาพิจารณ์เป็นที่เรียบร้อยแล้ว
2 ครั้ง เมื่อเดือนมีนาคม และเดือนมิถุนายน 2555 ที่ผ่านมา (บริษัทได้ว่าจ้างบริษัท วิชั่น อี
คอนซัลแทนท์ จำกัด เพื่อดำเนินการในเรื่องดังกล่าว)
ซึ่งบริษัทไม่ได้รับการร้องเรียนหรือคัดค้านจากชุมชนใกล้เคียงแต่อย่างใด
และบริษัทได้นำเสนอรายงานการวิเคราะห์ผลกระทบสิ่งแวดล้อมต่อสำนักงานนโยบายและแผนสิ่งแวดล้อมแล้วเมื่อวันที่
20 สิงหาคม 2555 และอยู่ในระหว่างการจัดส่งเอกสารเพิ่มเติมภายในวันที่ 21 พฤศจิกายน 2555
คาดว่าจะได้รับการอนุมัติประมาณเดือนมกราคม 2556
ซึ่งทำให้บริษัทสามารถดำเนินการในขั้นตอนการก่อสร้างโรงงานได้

บริษัทตระหนักถึงความเสี่ยงดังกล่าว
และได้ให้ความสำคัญกับทุกขั้นตอนเพื่อให้การเริ่มดำเนินโครงการเป็นไปตามแผนงานที่วางไว้
โดยบริษัทได้คัดเลือกผู้รับเหมาที่มีความเชี่ยวชาญและมีประสบการณ์ในการก่อสร้างโรงงาน
ซึ่งผู้รับเหมาที่บริษัทว่าจ้างจะเป็นผู้ดำเนินการทั้งด้านการก่อสร้าง จัดหา
และติดตั้งเครื่องจักรและอุปกรณ์ทั้งหมดภายในโครงการ รวมทั้งเป็นผู้รับผิดชอบต่อคุณภาพงาน
การส่งมอบงาน และต้องทดสอบระบบก่อนส่งมอบงานให้แก่บริษัท

นอกจากนี้ ในส่วนของการขอรับใบอนุญาตประกอบกิจการโรงงาน (ร.ง 4) นั้น
บริษัทได้มีการวางแผนเพื่อลดความเสี่ยงหรือป้องกันความเสี่ยงจากการไม่ได้รับใบอนุญาตหรือได้รับล่าช้า
ตั้งแต่ขั้นตอนการออกแบบ การคัดเลือกผู้รับเหมาก่อสร้างที่มีคุณภาพ ประสบการณ์ในธุรกิจ
และมีความน่าเชื่อถือ
รวมทั้งการให้ความสำคัญกับการดำเนินการเกี่ยวกับการขออนุมัติรายงานผลกระทบสิ่งแวดล้อม
(EIA) ซึ่งเป็นเงื่อนไขหนึ่งของการได้รับใบอนุญาตประกอบกิจการโรงงาน
ตลอดจนศึกษาและขอรับคำแนะนำจากจากหน่วยงานที่เกี่ยวข้องอย่างใกล้ชิดและรอบคอบ

2)  ความเสี่ยงด้านความสำเร็จในการดำเนินโครงการ

เนื่องจากโครงการโรงงานผลิตผลิตภัณฑ์ปิโตรเลียมเป็นโครงการใหม่ที่บริษัทไม่มีประสบการณ์
และต้องใช้เทคโนโลยีการผลิตชั้นสูงเทียบเท่ากับผู้ผลิตรายใหญ่ในประเทศ เพื่อการแปรรูป
Associated Gas ให้ได้เป็นพลังงานทางเลือกต่างๆ ได้แก่ ก๊าซธรรมชาติอัด (Compressed
Natural Gas : CNG) ก๊าซปิโตรเลียมเหลวหรือก๊าซหุงต้ม (Liquefied Petroleum Gas :
LPG) และก๊าซโซลีนธรรมชาติ (Natural Gasoline Liquid : NGL)
ซึ่งความสำเร็จในการดำเนินโครงการส่วนหนึ่งมาจากบุคลากรที่มีความรู้ ความสามารถ
และความชำนาญเฉพาะด้าน เพียงพอที่จะมาดำเนินโครงการได้อย่างมีประสิทธิภาพสูงสุด

บริษัทตระหนักถึงความเสี่ยงดังกล่าว
จึงได้ว่าจ้างบุคลากรที่มีความชำนาญการเฉพาะทางด้านโรงงานผลิตผลิตภัณฑ์ปิโตรเลียมให้เป็นผู้บริหารจัดการโครงการ
รวมถึงอยู่ระหว่างการเตรียมการเพื่อสรรหาบุคลากรด้านการปฏิบัติงานอีกประมาณ 10 คน
ซึ่งเพียงพอต่อการดูแลและควบคุมระบบ อย่างไรก็ตาม
ด้วยการออกแบบทางวิศวกรรมที่กำหนดคุณสมบัติเครื่องจักรที่ใช้ในการผลิตเป็นแบบเทคโนโลยีระดับสูง
ซึ่งไม่เน้นการพึ่งพาตัวบุคลากร
จึงทำให้ระบบที่มีจะสามารถดำเนินงานได้อย่างมีประสิทธิภาพภายใต้การควบคุมดูแลของพนักงานและผู้บริหารหน้างานจำนวนไม่มาก

3)  ความเสี่ยงจากการพึ่งพิงวัตถุดิบจากผู้ผลิตรายเดียว

วัตถุดิบหลักที่สำคัญในกระบวนการผลิตผลิตภัณฑ์ปิโตรเลียมของโครงการ ได้แก่
ก๊าซจากการผลิตปิโตรเลียม (Associated Gas) ซึ่งเป็นผลพลอยได้จากกระบวนการผลิตน้ำมันดิบ
โดยบริษัทมีสัญญาที่จะซื้อก๊าซดังกล่าวจากบริษัท สยามโมเอโกะ จำกัด (SML) และ บริษัท จีเอส
คาล์เท็กซ์ คอร์เปอร์เรชั่น จำกัด (GS Caltex)
บนพื้นที่ในสัมปทานปิโตรเลียมจากฐานผลิตบูรพา-เอ เพียงฐานเดียว ซึ่ง SML และ GS Caltex
มีสัดส่วนการลงทุนในสัมปทานดังกล่าว ร้อยละ 70 และร้อยละ 30 ตามลำดับ
โดยเป็นสัมปทานปิโตรเลียมที่ได้รับจากกรมเชื้อเพลิงธรรมชาติ กระทรวงพลังงาน
ตามสัมปทานเลขที่ 1/2547/67 บนพื้นที่สัมปทาน L10/43 และ L11/43
โดยสัญญาดังกล่าวมีระยะเวลาสัญญารวม 36 เดือน ต่ออายุให้ครั้งละ 12 เดือนนับจากสิ้นสุดสัญญา
โดยไม่ระบุปริมาณก๊าซขั้นต่ำที่ SML ต้องจัดส่ง ไม่รับประกันคุณภาพก๊าซที่จะจัดส่งให้กับบริษัท
และไม่ระบุเงื่อนไขที่ชัดเจนว่าจะไม่จำหน่าย Associated Gas ให้กับผู้รับซื้อรายอื่น หรือ SML
จะไม่นำ Associated Gas ที่ได้ไปใช้ประโยชน์อย่างอื่นเอง

บริษัทอาจได้รับความเสี่ยงหาก SML
ไม่สามารถจัดส่งวัตถุดิบให้กับบริษัทได้เพียงพอต่อการผลิตในปริมาณที่ได้คาดการณ์ไว้
ซึ่งอาจทำให้บริษัทประสบกับภาวะขาดแคลนวัตถุดิบ หรือวัตถุดิบไม่ได้คุณภาพตามที่คาดการณ์ไว้
ซึ่งอาจส่งผลกระทบต่อผลการดำเนินงานของโครงการได้

นอกจากนี้ บริษัทยังอาจได้รับความเสี่ยงจากการเปลี่ยนแปลงราคา Associated Gas
เนื่องจากการใช้ Associated Gas
เป็นการนำผลพลอยได้จากการผลิตปิโตรเคมีซึ่งเป็นทรัพยากรธรรมชาติของประเทศมาใช้ประโยชน์
การกำหนดราคาซื้อขาย Associated Gas
จึงต้องได้รับความเห็นชอบจากกรมเชื้อเพลิงธรรมชาติก่อน
เพราะมีผลต่อรายได้ค่าธรรมเนียมของภาครัฐที่จะเกิดขึ้นในอนาคต ดังนั้น
หากมีการกำหนดราคาซื้อขาย Associated Gas ในทิศทางที่เพิ่มสูงขึ้น
จะมีผลต่อราคาต้นทุนวัตถุดิบหลัก ซึ่งจะส่งผลกระทบต่อผลการดำเนินงานของบริษัทได้

อย่างไรก็ตาม หากพิจารณาประเด็นความเสี่ยงจากการที่ SML จะนำ Associated Gas
ไปใช้เพื่อประโยชน์ในทางอื่นเอง เช่น นำไปแยกหรือแปรรูป เป็นต้น มีโอกาสเป็นไปได้น้อยมาก
เนื่องจากธุรกิจหลักของ SML
เป็นธุรกิจสำรวจและขุดเจาะน้ำมันดิบที่มีความเชี่ยวชาญและให้ผลตอบแทนที่สูงอยู่แล้ว
การที่จะต้องลงทุนเพิ่มเพื่อนำ Associated Gas ไปแยกหรือแปรรูปเองนั้น จะต้องใช้เงินลงทุนสูง
และอาจไม่คุ้มกับการเสียโอกาสจากการใช้เงินดังกล่าวเพื่อลงทุนในธุรกิจหลักที่ให้ผลตอบแทนที่สูง

4)  ความเสี่ยงจากการพึ่งพิงลูกค้ารายใหญ่และน้อยราย

บริษัทจะจำหน่าย CNG
ซึ่งเป็นผลิตภัณฑ์หลักที่ได้จากกระบวนการผลิตของโครงการและมีปริมาณมากที่สุดเมื่อเทียบกับผลิตภัณฑ์อื่นๆ
ในปริมาณที่ผลิตได้ทั้งหมดของ CNG ให้กับบริษัท ปตท. จำกัด (มหาชน) (ปตท.)
โดยตามบันทึกข้อตกลงโครงการผลิตก๊าซธรรมชาติอัด (CNG)
ที่ได้จากแหล่งผลิตน้ำมันดิบเพื่อการคมนาคม (จังหวัดสุโขทัย) ที่บริษัทได้ลงนามร่วมกันกับ ปตท.
เมื่อวันที่ 30 กรกฎาคม 2555 นั้น ปตท. ได้แสดงเจตนารมณ์ที่จะพิจารณาซื้อ CNG
ทั้งหมดที่บริษัทผลิตได้จากโครงการ
ในราคาที่เห็นว่ามีความคุ้มค่าและเหมาะสมต่อการซื้อไปเพื่อจำหน่ายต่อ ตามปริมาณที่ตกลงกันทั้งหมด
ซึ่งจะได้มีการจัดทำสัญญาซื้อขาย CNG ที่ได้จากโครงการร่วมกันต่อไป

สำหรับ LPG และ NGL ซึ่งมีปริมาณการผลิตรองลงมาจาก CNG และมีปริมาณไม่มากนัก
เมื่อเทียบกับความต้องการของตลาด บริษัทอยู่ระหว่างการเจรจากับผู้ซื้อที่มีศักยภาพ
ซึ่งเป็นกลุ่มผู้ประกอบการตามมาตรา 7 แห่งพระราชบัญญัติการค้าน้ำมันเชื้อเพลิง พ.ศ. 2543

บริษัทจึงอาจได้รับความเสี่ยงจากการพึ่งพิงลูกค้าเพียงรายเดียวในกรณีการจำหน่าย CNG
หรือมีจำนวนลูกค้าที่น้อยรายจากการขายผลิตภัณฑ์ทั้งสามประเภท
ทำให้บริษัทอาจไม่มีอำนาจในการต่อรองมากนัก
ประกอบกับก๊าซธรรมชาติเป็นสินค้าที่อยู่ในการควบคุมของภาครัฐ
ทำให้บริษัทอาจไม่สามารถกำหนดราคาขายสินค้าได้อย่างแท้จริง อย่างไรก็ตาม สำหรับกรณี CNG
ซึ่งเป็นพลังงานทางเลือกที่ได้รับความนิยมและมีปริมาณการใช้เพิ่มขึ้นอย่างต่อเนื่องทุกปี
และสูงกว่าปริมาณ CNG ที่ผลิตได้ในประเทศ จนทำให้ต้องนำเข้าจากประเทศเพื่อนบ้าน
ทำให้บริษัทเชื่อมั่นว่า ปตท.จะรับซื้อ CNG ที่บริษัทผลิตได้จากโครงการ
ภายใต้การเจรจาราคาซื้อขายที่เหมาะสมและยุติธรรม และเป็นไปตามสูตรราคาซื้อขาย CNG
ที่บริษัทร่วมกับ ปตท. ศึกษาและกำหนดรายละเอียดร่วมกัน

5)  ความเสี่ยงจากการเปลี่ยนแปลงนโยบายของภาครัฐ

ผลิตภัณฑ์ที่ผลิตได้จากโครงการโรงงานผลิตผลิตภัณฑ์ปิโตรเลียม
เป็นผลิตภัณฑ์ที่มีการเปลี่ยนแปลงของราคาขึ้นลงตามราคาตลาดโลก
แต่ที่ผ่านมาเนื่องจากรัฐบาลมีนโยบายส่งเสริมการใช้ก๊าซธรรมชาติเป็นเชื้อเพลิงทางเลือกในภาคขนส่ง
เพื่อลดผลกระทบต่อสภาพเศรษฐกิจอันเนื่องมาจากราคาน้ำมันดิบและน้ำมันสำเร็จรูปในตลาดโลกได้ปรับตัวสูงขึ้นอย่างต่อเนื่อง
ลดมลภาวะต่อสิ่งแวดล้อม และสนับสนุนยุทธศาสตร์พลังงานของประเทศ
ที่สนับสนุนให้ใช้เชื้อเพลิงที่สามารถจัดหาได้จากแหล่งภายในประเทศ ดังนั้น
ราคาก๊าซธรรมชาติที่จำหน่ายในประเทศจึงเป็นราคาที่ถูกควบคุมโดยภาครัฐมาอย่างต่อเนื่อง
และยังคงเป็นราคาที่อยู่ในระดับต่ำกว่าตลาดโลก และไม่ค่อยมีการเปลี่ยนแปลงมากนัก
ทำให้ผู้ประกอบการไม่สามารถกำหนดราคาเสนอขายได้อย่างเหมาะสม
เป็นธรรมและสอดคล้องกับต้นทุนการผลิตที่เกิดขึ้นจริง
ในขณะเดียวกันหากมีการเปลี่ยนแปลงนโยบายด้านพลังงานหรือการกำหนดราคาขายที่เปลี่ยนแปลงไป
โดยที่ไม่สอดคล้องกับต้นทุนของผู้ประกอบการ อาจส่งผลกระทบต่อรายได้หรือต้นทุนของโครงการได้

อย่างไรก็ตาม
เนื่องจากโครงสร้างราคาก๊าซธรรมชาติภายในประเทศที่ไม่สอดคล้องกับต้นทุนที่แท้จริง
ทำให้รัฐบาลต้องแบกรับภาระต้นทุนพลังงานผ่านกองทุนน้ำมันซึ่งขาดทุนมาโดยต่อเนื่อง ดังนั้น
รัฐบาลจึงได้กำหนดนโยบายที่จะปรับลอยตัวราคาก๊าซธรรมชาติเพื่อปรับโครงสร้างราคาให้สอดคล้องกับความเป็นจริง
ซึ่งคณะรัฐมนตรี เมื่อวันที่ 14 พฤษภาคม 2555 เห็นชอบแนวทางการปรับราคาขายปลีกก๊าซ NGV
และก๊าซ LPG ตามมติคณะกรรมการนโยบายพลังงานแห่งชาติ (กพช.) เมื่อวันที่ 14 พฤษภาคม
2555 เพื่อให้สะท้อนต้นทุนที่แท้จริง ประกอบกับในปี 2558
เมื่อมีการรวมประชาคมเศรษฐกิจอาเซียน ซึ่งจะมีผลทำให้การซื้อขายสินค้าต่างๆ
รวมถึงก๊าซธรรมชาติเป็นไปอย่างเสรีและเป็นไปตามกลไกตลาด
ราคาก๊าซธรรมชาติในประเทศก็จะปรับตัวสูงขึ้นตามราคาตลาด
ซึ่งจะเป็นปัจจัยที่ช่วยสร้างโอกาสทางธุรกิจให้กับบริษัทในอนาคตได้

6)  ความเสี่ยงจากการไม่มีกรรมสิทธิ์บนที่ดินซึ่งเป็นที่ตั้งของโครงการ

บริษัทได้ทำสัญญาเช่าที่ดินจากบุคคลที่ไม่เกี่ยวโยงกันกับบริษัท 3 ราย เพื่อใช้เป็นที่ตั้งของโครงการ
เนื้อที่รวม 22-0-3 ไร่ อายุสัญญาเช่า 4 ปี เมื่อครบกำหนดระยะเวลาการเช่า
ผู้ให้เช่ายินยอมให้สิทธิบริษัทต่ออายุการเช่าได้อีกคราวละ 4 ปี แต่รวมแล้วไม่เกิน 16 ปี
นับแต่ครบกำหนดระยะเวลา 4 ปี ของสัญญาเช่าฉบับแรก
ซึ่งการต่ออายุการเช่าจะมีผลเมื่อบริษัทได้มีหนังสือแจ้งความประสงค์ไปยังผู้ให้เช่าไม่น้อยกว่า 60
วัน ก่อนครบกำหนดระยะเวลาเช่า ซึ่งตามเงื่อนไขของสัญญาเช่าดังกล่าว
บริษัทอาจได้รับความเสี่ยงหากผู้ให้เช่าบอกเลิกการให้เช่ากับบริษัทในอนาคต อย่างไรก็ตาม
ตามเงื่อนไขการสิ้นสุดสัญญาและบอกเลิกสัญญาเช่าที่ไม่ใช่การบอกเลิกโดยบริษัท
มีเพียงกรณีที่บริษัทถูกศาลสั่งให้เป็นบุคคลล้มละลาย
และจากการที่บริษัทได้ทำสัญญาเช่าที่ดินและจดทะเบียนการเช่าที่ดินกับเจ้าพนักงานที่ดินเพื่อให้มีผลผูกพันตามกฎหมาย
บริษัทจะสามารถใช้ประโยชน์บนที่ดินได้ในระยะยาวเพื่อประกอบธุรกิจได้ตามที่ระบุในสัญญา
(หากไม่จดทะเบียนตามกฎหมาย สัญญาเช่าดังกล่าว จะมีผลบังคับใช้ได้เพียง 3 ปี
หลังจากนั้นผู้เช่าอาจใช้สิทธิบอกเลิกสัญญาได้) อีกทั้งตามเงื่อนไขของสัญญาเช่า
หากบริษัทถูกรอนสิทธิหรือถูกโต้แย้งสิทธิไม่ว่ากรณีใดๆจนเป็นเหตุให้บริษัทไม่อาจเข้าครอบครองหรือใช้ประโยชน์ทรัพย์สินที่เช่าไม่ว่าทั้งหมดหรือบางส่วน
ผู้ให้เช่าหรือเจ้าของที่ดินจะต้องชดใช้ค่าเสียหาย ค่าขาดประโยชน์
รวมตลอดถึงค่าใช้จ่ายใดๆที่เกิดขึ้นทั้งหมดให้แก่บริษัท ซึ่งอาจเป็นจำนวนเงินที่สูง ดังนั้น
เจ้าของที่ดินจึงไม่น่าจะปฏิบัติผิดสัญญาดังกล่าว

7)  ความเสี่ยงจากการเกิดอุบัติเหตุภายในโครงการ

ผลิตภัณฑ์ของโครงการเป็นวัสดุไวไฟ และมีความเสี่ยงสูงจากการเกิดอันตราย
ที่อาจส่งผลกระทบร้ายแรงกับโครงการและชุมชนใกล้เคียงได้ เช่น กรณีเกิดการรั่วไหลของก๊าซ
หรือกรณีเกิดอัคคีภัย เป็นต้น ทั้งที่อาจจะเกิดจากความบกพร่องในการปฏิบัติหน้าที่ของพนักงาน
หรือเกิดจากอายุการใช้งานของอุปกรณ์ประกอบต่างๆ ซึ่งต้องใช้ความระมัดระวังในการควบคุม ดูแล
และบริหารจัดการโครงการ

อย่างไรก็ตาม เนื่องจากโครงการ PPP
เป็นโครงการที่ใช้เทคโนโลยีในการผลิตเทียบเท่ากับบริษัทผู้ผลิตก๊าซธรรมชาติชั้นนำของประเทศ
รวมถึงการออกแบบระบบการผลิตต่างๆ
ต้องได้รับความเห็นชอบจากหน่วยงานราชการที่เกี่ยวข้องต่างๆ
และต้องเป็นไปตามข้อกำหนดในสัญญาซื้อขาย Associated Gas กับ SML
โดยการออกแบบโครงการต้องเป็นไปตามมาตรฐานสากลและมาตรฐานของประเทศไทย
ซึ่งหมายรวมถึงการวางท่อ จุดเชื่อมต่อระบบการลุกไหม้ และระบบความปลอดภัยต่างๆ
ภายในโครงการ ที่ต้องเป็นไปตามมาตรฐานสากลกำหนด ทั้งนี้
เพื่อป้องกันความเสี่ยงที่อาจจะเกิดขึ้นกับโครงการและมีผลกระทบลุกลามไปยัง SML
ซึ่งตั้งอยู่ติดกับที่ดินของโครงการ

นอกจากนี้ เพื่อเป็นการป้องกันความเสียหายที่อาจเกิดขึ้นจากความเสี่ยงดังกล่าว
บริษัทมีแผนที่จะทำประกันภัยความเสี่ยงประเภท All Risk
โดยกำหนดเงื่อนไขความคุ้มครองที่ครอบคลุมความเสียหายในทรัพย์สิน
ความเสียหายต่อบุคลากรของบริษัท และความเสียหายต่อบุคคลที่ 3
ซึ่งปัจจุบันอยู่ระหว่างการเจรจาเงื่อนไขเบื้องต้นกับบริษัทประกันภัยชั้นนำ

2.4 ความเสี่ยงอื่นๆ

2.4.1 ความเสี่ยงจากการมีผู้ถือหุ้นรายใหญ่ที่มีอำนาจกำหนดนโยบายการบริหาร

ณ วันที่ 31 ธันวาคม 2555 นายกิตติ ชีวะเกตุ
ซึ่งดำรงตำแหน่งประธานเจ้าหน้าที่บริหารและกรรมการผู้จัดการของบริษัท
ถือหุ้นในบริษัทคิดเป็นร้อยละ 57.29 ของจำนวนหุ้นที่จำหน่ายได้แล้วทั้งหมดของบริษัท
ซึ่งเป็นเสียงข้างมากสามารถควบคุมนโยบายและการบริหารงานในบริษัทได้
รวมทั้งสามารถควบคุมมติที่ประชุมผู้ถือหุ้นได้เกือบทั้งหมด
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้นผู้ถือหุ้นรายอื่นของบริษัทอาจมีความเสี่ยงจากการไม่สามารถรวบรวมคะแนนเสียงเพื่อถ่วงดุลเรื่องที่ผู้ถือหุ้นใหญ่เสนอได้

อย่างไรก็ตาม เพื่อให้การดำเนินธุรกิจของบริษัทเป็นไปอย่างโปร่งใส
และมีการถ่วงดุลอำนาจดังกล่าว
บริษัทจึงได้จัดโครงสร้างการบริหารจัดการโดยบุคลากรที่มีความรู้ความสามารถ
และได้กำหนดขอบเขตการดำเนินงาน การมอบอำนาจให้แก่กรรมการและผู้บริหารอย่างชัดเจน
มีการแต่งตั้งบุคคลภายนอกที่เป็นอิสระเข้าร่วมในคณะกรรมการบริษัทจำนวน 3
ท่าน(ทุกท่านเป็นกรรมการตรวจสอบ) ซึ่งมากกว่าหนึ่งในสามของจำนวนกรรมการทั้งสิ้น 7 ท่าน
เพื่อทำหน้าที่ตรวจสอบ ถ่วงดุลการตัดสินใจ และพิจารณาอนุมัติรายการต่างๆ
ก่อนนำเสนอต่อที่ประชุมผู้ถือหุ้น
รวมทั้งบริษัทได้กำหนดมาตรการการทำรายการกับบุคคลที่อาจมีความขัดแย้งทางผลประโยชน์
โดยจำกัดการออกเสียงของ ผู้ที่เกี่ยวข้อง
นอกจากนี้บริษัทยังจัดให้มีหน่วยงานตรวจสอบภายในโดยการว่าจ้างบริษัทผู้ชำนาญการจากภายนอกที่ปฏิบัติงานเป็นอิสระและขึ้นตรงต่อคณะกรรมการตรวจสอบ
โดยมีหน้าที่หลักในการดูแลระบบควบคุมภายในเพื่อให้เป็นไปตามระบบที่ได้กำหนดไว้ ทั้งนี้
เพื่อสร้างความมั่นใจให้แก่ผู้ถือหุ้นถึงความโปร่งใสและถ่วงดุลอำนาจในการบริหารงานของบริษัท